“Kɛ je o bimwɔyo mi tɔɔ nɛ o le ngmami klɔuklɔu ɔmɛ, níhi nɛ ma nyɛ ma ha nɛ o pee juɛmitsɛ konɛ a he o yi wami.”—2 TIM. 3:15.
1, 2. Mɛni he je nɛ ke jokuɛwi komɛ suɔ kaa a maa jɔɔ a he nɔ kɛ ha Yehowa nɛ a ha nɛ a baptisi mɛ ɔ, fɔli komɛ yeɔ tsui ɔ?
DAA jeha a, Baiblo kaseli akpehi abɔ jɔɔ a he nɔ haa Yehowa, nɛ a haa nɛ a baptisiɔ mɛ. A kpɛti nihi fuu ji jokuɛwi nɛ a tsɔse mɛ ngɛ anɔkuale ɔ mi nɛ a ma a juɛmi nya si kaa a ma sɔmɔ Yehowa a wami be tsuo. (La 1:1-3) Ke o ji Kristofo no nɛ ngɛ bimɛ ɔ, atsinyɛ jemi ko be he kaa o ngɛ blɔ hyɛe kaa be maa su nɛ o binyumu ɔ aloo o biyo ɔ ma ha nɛ a baptisi lɛ.—Kɛ to 3 Yoh. 4 ɔ he.
2 Se eko ɔ, o susuɔ ní komɛ a he. Eko ɔ, o na kaa jokuɛwi komɛ ha nɛ a baptisi mɛ, se pee se ɔ, a tsɔɔ kaa nile be mi kaa a kɛ Mawu sisi tomi mlaa amɛ ma tsu ní. A kpɛti nihi fuu je anɔkuale ɔ mi. Enɛ ɔ he ɔ, eko ɔ, e maa pee mo kaa sisije ɔ, o bi ɔ maa hi si kaa Kristofo no, se kɛ yaa kɛ yaa a, eko ɔ, e maa ngmɛɛ kekleekle suɔmi nɛ e ná kɛ ha anɔkuale ɔ he. Eko ɔ, e maa pee e ní kaa nihi nɛ a hi si ngɛ kaseli ɔmɛ a be ɔ mi ngɛ Efeso asafo ɔ mi nɛ Yesu tu a he munyu ɔ. Yesu de ke: “O ngmɛɛ suɔmi nɛ o ngɛ kekle ɔ he.” (Kpoj. 2:4) Mɛni o ma nyɛ maa pee konɛ e ko ba jã, konɛ o nyɛ nɛ o ye bua o bi ɔ nɛ e “wa kɛ su yi wami hemi he”? (1 Pet. 2:2) Bɔ nɛ pee nɛ waa na heto ɔ, nyɛ ha nɛ wa susu Timoteo nɔ hyɛmi nɔ́ ɔ he.
“O LE NGMAMI KLƆUKLƆU ƆMƐ”
3. (a) Mɛni blɔ nɔ nɛ Timoteo gu kɛ ba pee Kristofo no, nɛ kɛ e pee e ní ngɛ níhi nɛ e kase ɔ he ha kɛɛ? (b) Mɛni níhi etɛ Timoteo pee nɛ Paulo wo lɛ he wami ngɛ he?
3 Eko ɔ, kekleekle be nɛ bɔfo Paulo ya Listra ngɛ jeha 47 ɔ mi ɔ ji be nɛ Timoteo bɔni anɔkuale ɔ kasemi. E ngɛ mi kaa jamɛ a be ɔ mi ɔ, Timoteo yi jeha 20 lolo mohu lɛɛ, se eko ɔ, e kɛ níhi nɛ e kase ɔ tsu ní. Jeha enyɔ se ɔ, e ba piɛɛ Paulo he nɛ a hia blɔhi fuu kɛ ya slaa asafo kpahi. Maa pee jeha 16 se ɔ, Paulo ngma womi kɛ ya ha Timoteo. Paulo de ke: ‘Níhi nɛ o kase nɛ a plɛ o yi mi nɛ o he ye ɔ, yaa nɔ ngɛ a mi, ejakaa o le nihi nɛ o kase jamɛ a ní ɔmɛ ngɛ a ngɔ ɔ, nɛ kɛ je o bimwɔyo mi tɔɔ nɛ o le ngmami klɔuklɔu ɔmɛ [Hebri Ngmami ɔ], nɛ ji níhi nɛ ma nyɛ ma ha nɛ o pee juɛmitsɛ konɛ a he o yi wami kɛ gu hemi kɛ yemi ngɛ Kristo Yesu mi ɔ nɔ ɔ.’ (2 Tim. 3:14, 15) Mo kadi níhi nɛ Paulo wo nɔ ta a: (1) o le ngmami klɔuklɔu ɔmɛ, (2) níhi nɛ o kase nɛ a plɛ o yi mi nɛ o he ye, kɛ (3) o pee juɛmitsɛ konɛ a he o yi wami kɛ gu hemi kɛ yemi ngɛ Yesu Kristo mi ɔ nɔ.
4. Mɛni níhi a pee kɛ ha fɔli nɛ yeɔ bua mo kɛ tsɔseɔ o bimɛ tsɔwi ɔmɛ? (Moo hyɛ foni nɛ ngɛ ní kasemi ɔ sisije ɔ.)
4 Akɛnɛ fɔlɔ ji mo he je ɔ, o suɔ kaa o bi ɔ nɛ le ngmami klɔuklɔu ɔmɛ, nɛ mwɔnɛ ɔ, lɔ ɔ ji Hebri Ngmami ɔ kɛ Kristofohi a Hela Ngmami ɔ. Ke wa bimɛ ɔmɛ wɛ po ɔ, a ma nyɛ maa kase nihi nɛ Baiblo ɔ tu a he munyu, kɛ níhi nɛ ya nɔ nɛ a ngma ngɛ Baiblo ɔ mi ɔ he ní. Yehowa asafo ɔ ha wɔ níhi fuu nɛ fɔli ma nyɛ maa ngɔ kɛ ye bua a bimɛ. Anɛ o kai ní nɛ ɔmɛ ekomɛ nɛ a pee ngɛ o je gbi mi lo? Mo kai kaa Ngmami ɔ nɛ wa maa le ɔ ji nɔ́ titli nɛ ma ha nɛ huɛ bɔmi nɛ ngɛ waa kɛ Yehowa wa kpɛti ɔ mi maa wa.
“A PLƐ O YI MI NƐ O HE YE”
5. (a) Mɛni nɔ ko ‘yi mi nɛ a ma plɛ konɛ e he ye’ ɔ tsɔɔ? (b) Mɛni ha nɛ wa le kaa a plɛ Timoteo yi mi nɛ e he sane kpakpa nɛ kɔɔ Yesu he ɔ ye?
5 Ngmami klɔuklɔu ɔmɛ nɛ wa maa le ɔ he hia wawɛɛ. Se tsa pi nihi nɛ a ngɛ Baiblo ɔ mi kɛ níhi nɛ ya nɔ ngɛ Baiblo ɔ mi ɔ pɛ nɛ e sa kaa a tsɔɔ jokuɛwi. Nɔ́ kpa hu nɛ ye bua Timoteo ji kaa ‘a plɛ e yi mi nɛ e he ye.’ Nɔ́ nɛ Hela munyu kpiti nɛ ɔ tsɔɔ ji kaa “nɔ ko yi mi pee we lɛ enyɔɔnyɔ ngɛ nɔ́ ko he, aloo e ngɛ nɔ mi mami kaa nɔ́ nɛ e he ye ɔ ji anɔkuale.” Timoteo le Hebri Ngmami ɔ kɛ je e jokuɛ mi. Se pee se ɔ, odasehi nɛ tsɔɔ kaa Yesu ji Mesia a ma nɔ́ nɛ e kase ɔ nɔ mi kɛ ha lɛ. Aloo ke wa ma de ɔ, lɔ ɔ ha nɛ e ba he níhi nɛ e kase ɔ ye wawɛɛ. Ngɛ anɔkuale mi ɔ, Timoteo he sane kpakpa a ye wawɛɛ, nɛ lɔ ɔ ha nɛ e ba plɛ kaselɔ nɛ a baptisi lɛ, nɛ e ya piɛɛ Paulo he kɛ tsu ma se sane kpakpa fiɛɛmi ní tsumi ɔ.
6. Mɛni blɔ nɔ o maa gu kɛ ye bua o bimɛ ɔmɛ konɛ a ná nɔ mi mami kaa níhi nɛ a kase ngɛ Mawu Munyu ɔ mi ɔ ji anɔkuale?
6 Mɛni blɔ nɔ o maa gu kɛ ye bua o bimɛ ɔmɛ konɛ a hemi kɛ yemi ɔ mi nɛ wa kaa Timoteo nɛ a ná anɔkuale ɔ nɛ a ngɛ kasee ɔ nɔ mi mami? Kekleekle ɔ, moo to o tsui si ha mɛ. Nɔ ko be nyɛe ma ná hemi kɛ yemi yaka gu, nɛ jã kɛ̃ nɛ o be nyɛe maa ngɔ kɛ fɔ o bimɛ akɛnɛ a plɛ o yi mi nɛ o he ye ɔ he je. E sa nɛ o bimɛ ɔmɛ a kpɛti nɔ tsuaa nɔ nɛ e ngɔ e ‘juɛmi kɛ to níhi a he,’ konɛ e ná hemi kɛ yemi ngɛ Baiblo mi anɔkuale ɔ mi. (Kane Roma Bi 12:1.) Ke fɔlɔ ji mo ɔ, o ma nyɛ maa ye bua o bimɛ ɔmɛ wawɛɛ, titli ke a bi mo sane. Mo susu nɔ hyɛmi nɔ́ nɛ ɔ he nɛ o hyɛ.
7, 8. (a) Mɛni blɔ nɔ nɛ bitsɛ ko nɛ e ji Kristofo no ɔ gu kɛ tsɔɔ kaa e toɔ e tsui si kɛ tsɔɔ e biyo ɔ ní? (b) Mɛni mo hu o yɔse nɛ e ma bi kaa o to o tsui si kɛ ha o bi ɔ?
7 Bitsɛ ko nɛ a tsɛɛ lɛ ke Thomas nɛ e biyo ye jeha 11 ɔ de ke: “Ye biyo ɔ bi mi sane komɛ kaa, ‘Anɛ e ma nyɛ maa ba lɛ kaa Yehowa gu bilemi nɔ kɛ bɔ wami ngɛ zugba a nɔ lo?’ aloo ‘Mɛni he je nɛ waa kɛ wa he wui ní komɛ kaa sɔ fɔmi mi konɛ wa kɛ ye bua nɛ níhi nɛ ya nɔ saminya ngɛ ma a mi ɔ?’ Be komɛ ɔ, i hyɛɔ saminya konɛ ma ko ha lɛ heto ko nɛ ma ha nɛ e susu kaa wa jami ɔ lɛ tsɔɔ jã. Tsa pi anɔkuale fuu nɛ nɔ ko maa kase ngɛ be kake mi ɔ nɛ ma ha nɛ e ná hemi kɛ yemi. Se mohu ɔ, a náa kɛ jeɔ odase nyafinyafihi a mi.”
8 Jehanɛ hu ɔ, Thomas le kaa ke e ma nyɛ maa tsɔɔ e biyo ɔ ní ɔ, jã e to e tsui si ha lɛ. Ngɛ anɔkuale mi ɔ, Kristofohi tsuo hia tsui si tomi. (Kol. 3:12) Thomas le kaa e ma bi nɛ a susu níhi fuu a he be kɛkɛɛ. E sa nɛ e kɛ e biyo ɔ nɛ susu Ngmami ɔ he konɛ e biyo ɔ nɛ e he nɔ́ nɛ e ngɛ kasee ɔ ye. Thomas de ke: “I kɛ ye yo ɔ suɔ kaa waa le ke ji wa biyo ɔ he nɔ́ nɛ e ngɛ kasee ɔ ye, nɛ e nu sisi lo, titli ɔ, ngɛ níhi nɛ kɔɔ sanehi nɛ a he hia wawɛɛ ɔ he. Ke e bi wɔ sane ɔ, wa bua jɔɔ. Ngɛ anɔkuale mi ɔ, ke e kplɛɛ nɔ́ ko nɔ, nɛ e bi we sane ngɛ he ɔ, e ma gba ye nya.”
9. Mɛni blɔ nɔ o ma nyɛ maa gu kɛ du Mawu Munyu ɔ kɛ wo o bimɛ ɔmɛ a mi?
9 Ke fɔli to a tsui si kɛ tsɔɔ a bimɛ ní ɔ, bɔɔbɔɔbɔɔ ɔ, bimɛ ɔmɛ ma nyɛ maa na hemi kɛ yemi mi “blimi kɛ e kami kɛ e hiɔwe yami kɛ e mi kuɔmi,” nɛ a maa nu níhi a sisi. (Efe. 3:18) Wa ma nyɛ maa hyɛ a jeha nɛ a ye ɔ kɛ tsɔɔ mɛ níhi nɛ a maa nu sisi. Ke a hemi kɛ yemi ɔ mi ngɛ wae ɔ, e he be wae ha mɛ kaa a ma fã a hemi kɛ yemi ɔ he ngɛ a sukuu bi kɛ ni kpahi a hɛ mi. (1 Pet. 3:15) Kaa nɔ hyɛmi nɔ́ ɔ, anɛ o bimɛ ɔmɛ ma nyɛ maa da Baiblo ɔ nɔ kɛ tsɔɔ si fɔfɔɛ mi nɛ ni gbogboe ɔmɛ ngɛ lo? Anɛ a nu bɔ nɛ Baiblo ɔ tsɔɔ mi ha a sisi lo? * Niinɛ, ke fɔli ma nyɛ ma du Mawu Munyu ɔ kɛ wo a bimɛ ɔmɛ a mi ɔ, e ma bi nɛ a to a tsui si, ejakaa ke a pee jã a, a ma ná he se.—5 Mose 6:6, 7.
10. Mɛni ji nɔ́ ko nɛ he hia nɛ e sa kaa o kɛ piɛɛ o ní tsɔɔmi he?
10 Ngɛ anɔkuale mi ɔ, nɔ hyɛmi nɔ́ kpakpa nɛ o maa pee ɔ hu ma nyɛ maa ye bua o bimɛ ɔmɛ konɛ a ná hemi kɛ yemi nɛ mi wa. Nyɛmiyo ko nɛ a tsɛɛ lɛ ke Stephanie nɛ e ngɛ biyihi etɛ ɔ de ke: “Benɛ nɛ ye bimɛ ɔmɛ wɛ ɔ, i bi ye he ke, ‘Anɛ i bɔɔ mɔde kaa ma tsɔɔ ye bimɛ ɔmɛ nɔ́ he je nɛ i heɔ yeɔ kaa Yehowa ngɛ, e suɔ wɔ, nɛ e blɔ ɔmɛ da a lo? Anɛ ye bimɛ ɔmɛ naa kaa i suɔ Yehowa niinɛ lo?’ I be nyɛe ma hyɛ blɔ kaa ye bimɛ ɔmɛ ma he ye be mi nɛ imi nitsɛ i he we yi.”
“PEE JUƐMITSƐ KONƐ A HE O YI WAMI”
11, 12. Ke nɔ ko ngɛ juɛmi ɔ, mɛni lɔ ɔ tsɔɔ, nɛ mɛni he je nɛ wa ma nyɛ ma de ke tsa pi jeha nɛ nɔ ko ye pɛ nɛ tsɔɔ kaa e ngɛ juɛmi?
11 Kaa bɔ nɛ wa na a, e sa nɛ Timoteo nɛ (1) e le Ngmami ɔ (2) nɛ e he níhi nɛ e kase ɔ ye. Se mɛni Paulo ngɛ tsɔɔe benɛ e de ke Ngmami klɔuklɔu ɔmɛ ma nyɛ ma ha nɛ Timoteo nɛ e ‘pee juɛmitsɛ konɛ a he e yi wami’ ɔ?
12 Womi nɛ ji Insight on the Scriptures, Kpo 2 ɔ tsɔɔ kaa ngɛ Baiblo ɔ mi ɔ, juɛmitsɛ ji “nɔ nɛ ngɔɔ nile kɛ nɔ́ sisi numi kɛ tsuɔ nyagbahi a he ní. Nɔ ɔ yuɔ e he ngɛ haomihi a he, nɛ e bɔɔ mɔde kaa e maa su oti komɛ a he, aloo e maa wo nihi he wami konɛ a pee jã. Juɛmi se nya plɛmi ji kuasia jemi.” Baiblo ɔ tsɔɔ kaa “nɔ́ nɛ jokuɛwi suɔ peemi ji kuasia jemi.” (Abɛ 22:15) Enɛ ɔ he ɔ, ke nɔ ko ngɛ juɛmi ɔ, lɔ ɔ ji nɔ́ kake nɛ tsɔɔ kaa nɔ ɔ wa. Tsa pi jeha nɛ nɔ ko ye ɔ nɛ tsɔɔ kaa e wa ngɛ mumi mi, se mohu bɔ nɛ nɔ ɔ yeɔ Yehowa gbeye ha, kɛ bɔ nɛ e suɔ kaa e kɛ e mlaa amɛ ma tsu ní ha.—Kane La 111:10.
13. Mɛni nihewi kɛ yihewi ma nyɛ maa pee kɛ tsɔɔ kaa juɛmitsɛmɛ ji mɛ konɛ a he a yi wami?
13 Nihewi kɛ yihewi nɛ a wa ngɛ mumi mi ɔ ha we nɛ a we akɔnɔ, aloo a juami bimɛ nɛ a kudɔ mɛ ‘kaa oslɔke nɛ e fiaa kɛ yaa kɛ baa.’ (Efe. 4:14) Mohu ɔ, a bɔɔ mɔde kaa a ma ‘tsɔse a juɛmi ɔ konɛ a le slɔɔto nɛ ngɛ nɔ́ nɛ da kɛ nɔ́ nɛ dɛ tsuo a kpɛti.’ (Heb. 5:14) Ke a fɔli, aloo nikɔtɔma kpahi be a kasa mi po ɔ, a peeɔ juɛmi nɛ nile ngɛ mi kɛ tsɔɔ kaa a ngɛ wae. (Filip. 2:12) Juɛmi kaa jã a he hia kɛ ha yi wami hemi. (Kane Abɛ 24:14.) Mɛni blɔ nɔ o ma nyɛ maa gu kɛ ye bua o bimɛ konɛ a ná juɛmi? Kekleekle ɔ, moo bɔ mɔde nɛ o tsɔɔ o bimɛ ɔmɛ níhi nɛ kudɔɔ o si himi nɛ daa si ngɛ Baiblo ɔ nɔ. Moo ngɔ o munyu tutui kɛ o ní peepee kɛ ye bua mɛ konɛ a le kaa sisi tomi mlaahi nɛ ngɛ Mawu Munyu ɔ mi ɔ nɛ o kɛ tsuɔ ní.—Rom. 2:21-23.
14, 15. (a) Mɛni sanehi nɛ a he hia nɛ e sa nɛ nihewi kɛ yihewi nɛ a suɔ kaa a baptisi mɛ ɔ nɛ a susu he? (b) Mɛni blɔ nɔ o maa gu kɛ ye bua o bimɛ ɔmɛ konɛ a susu jɔɔmihi nɛ a ma ná ke a ye Mawu mlaa amɛ a nɔ ɔ he?
14 Se tsa pi demi nɛ o ma de o bimɛ ɔmɛ nɔ́ nɛ da kɛ nɔ́ nɛ dɛ ɔ pɛ nɛ he hia. E sa nɛ o ye bua mɛ konɛ a susu sane bimihi nɛ nyɛɛ se nɛ ɔmɛ a he hulɔ: ‘Mɛni he je nɛ Baiblo ɔ tuɔ munyu kɛ siɔ níhi nɛ peeɔ he lo ɔ akɔnɔ ɔ? Mɛni he je nɛ i he ye kaa ke i ye Mawu mlaa amɛ a nɔ ɔ, imi nitsɛ ma ná he se ɔ?’—Yes. 48:17, 18.
15 Ke o bi ko suɔ kaa a baptisi lɛ ɔ, e sa nɛ o ye bua lɛ konɛ e susu blɔ nya ní tsumihi nɛ ma ba fɔ si ngɛ e nɔ ɔ he. Kɛ e naa jamɛ a blɔ nya ní tsumi ɔmɛ ha kɛɛ? Mɛni jɔɔmihi nɛ e ma ná? Mɛni haomihi e kɛ ma nyɛ maa kpe? Mɛni he je nɛ jɔɔmi ɔmɛ hiɛ pe haomi ɔmɛ ɔ? (Maak. 10:29, 30) Ní nɛ ɔmɛ ji ní komɛ nɛ nɔ ko kɛ ma nyɛ maa kpe ngɛ e baptisimi se. Enɛ ɔ he ɔ, e sa nɛ a ye bua jokuɛwi konɛ a susu ní nɛ ɔmɛ a he loko a mwɔ yi mi kpɔ nɛ hɛdɔ ngɛ he nɛ ɔ. Ke a ye bua jokuɛwi nɛ a susu jɔɔmihi nɛ ngɛ tue bumi mi, kɛ nyagbahi nɛ jeɔ tue gbomi mi kɛ baa a he saminya a, lɔ ɔ ma nyɛ maa ye bua mɛ konɛ a ná nɔ mi mami ko nɛ he hia. Mɛni nɔ mi mami? A ma ná nɔ mi mami kaa Baiblo sisi tomi mlaa amɛ maa ye bua mɛ be fɛɛ be.—5 Mose 30:19, 20.
KE NIHEYO ALOO YIHEYO KO NƐ A BAPTISI LƐ Ɔ JUƐMI NGƐ LƐ ENYƆƆNYƆ PEE
16. Ke jokuɛ ko nɛ a baptisi lɛ ɔ yi mi ngɛ lɛ enyɔɔnyɔ pee ngɛ e hemi kɛ yemi ɔ he ɔ, mɛni nɛ e sa kaa fɔli ɔmɛ nɛ a susu he?
16 Se ke o binyumu ɔ aloo o biyo ɔ yi mi bɔni lɛ enyɔɔnyɔ peemi ngɛ ní komɛ a he ngɛ e baptisimi ɔ se hu nɛɛ? Kaa nɔ hyɛmi nɔ́ ɔ, eko ɔ, niheyo ko aloo yiheyo ko nɛ a baptisi lɛ ɔ bua jɔ níhi nɛ ngɛ je ɔ mi ɔmɛ a he, aloo e nɛ nɔ́ he je nɛ e he hia kaa e kɛ Baiblo sisi tomi mlaahi nɛ tsu ní. (La 73:1-3, 12, 13) Bɔ nɛ fɔlɔ ko ma tsu sane nɛ ɔmɛ a he ní ha a lɛ maa tsɔɔ kaa e bi ɔ maa pɛtɛ fɔlɔ ɔ hemi kɛ yemi ɔ he aloo e maa ngmɛɛ he. Moo fia o pɛɛ si kaa o kɛ o bi ɔ be pɛe ngɛ sane nɛ ɔ he ke ji kaa e wɛ, aloo e yaa ye jeha 20 po. Oti nɛ e sa nɛ o kɛ ma o hɛ mi ji kaa o maa je suɔmi mi kɛ ye bua lɛ konɛ e pee juɛmi nɛ da.
17, 18. Ke niheyo aloo yiheyo ko juɛmi peeɔ lɛ enyɔɔnyɔ ɔ, mɛni fɔli ma nyɛ maa pee kɛ ye bua lɛ?
17 Ngɛ anɔkuale mi ɔ, ke niheyo aloo yiheyo ko ha nɛ a baptisi lɛ ɔ, lɔ ɔ tsɔɔ kaa e jɔɔ e he nɔ ha Yehowa. E he nɔ jɔɔmi ɔ tsɔɔ kaa e wo Mawu si kaa e maa suɔ lɛ, nɛ e kɛ e suɔmi nya ní peemi maa pee nɔ́ titli ngɛ e si himi mi. (Kane Maako 12:30.) Yehowa buɔ si womi nɛ ɔ kaa e ji hɛdɔ nɔ́, nɛ e sa nɛ nɔ tsuaa nɔ nɛ wo si nɛ ɔ hu nɛ bu lɛ jã. (Fiɛlɔ 5:4, 5) Mo hla be nɛ sa konɛ o je mi mi himi mi kɛ kai o bi ɔ anɔkuale munyu nɛ ɔ. Se loko o maa pee jã a, moo bɔ mɔde kaa o ma hla níhi a mi ngɛ womihi nɛ Yehowa asafo ɔ pee ha fɔli ɔmɛ a mi. Enɛ ɔ ma bli blɔ ha mo konɛ o tsɔɔ o bi ɔ hɛdɔ nɛ ngɛ he kaa nɔ ko maa jɔɔ e he nɔ ha Yehowa nɛ e ba e je mi kaa Kristofo no nɛ a baptisi lɛ, kɛ jehanɛ hu ɔ, jɔɔmihi nɛ e ma ná.
18 Kaa nɔ hyɛmi nɔ́ ɔ, o ma nyɛ maa na ga womi nɛ maa ye bua mo ngɛ mi tsɔɔmi munyu nɛ ji “Questions Parents Ask,” nɛ ngɛ womi nɛ ji Questions Young People Ask—Answers That Work, Kpo 1 ɔ mi ɔ. Womi ɔ de ke: “O he ko sɔ kɛ de ke o bi ɔ kua o hemi kɛ yemi ɔ. Behi fuu ɔ, nɔ́ ko nɛ e haa nɛ e baa lɛ jã.” E ma nyɛ maa pee juami bi a nɔ nyɛmi. Jehanɛ hu ɔ, e ma nyɛ maa ba kaa nɔ ko kɛ lɛ sɛɛ we ní, aloo e nuɔ he kaa nihewi kɛ yihewi kpahi ngɛ mɔde bɔe ngɛ Mawu jami mi pe lɛ. Nya tsɔɔmi munyu ɔ de hu ke, “Behi fuu ɔ, sanehi kaa kikɛ nɛ ɔ kɔ we o hemi kɛ yemi ɔ he po. Mohu ɔ, a kɔɔ si fɔfɔɛhi nɛ haa nɛ e he waa kaa nɔ ko maa hi si ngɛ e hemi kɛ yemi ɔ nya a he.” Lɔ ɔ se ɔ, nya tsɔɔmi munyu ɔ tsɔɔ ní komɛ nɛ fɔli nɛ a ji Kristofohi ma nyɛ maa pee kɛ ye bua a bimɛ konɛ a hemi kɛ yemi ɔ mi nɛ wa.
19. Mɛni fɔli ma nyɛ maa pee kɛ ye bua a bimɛ konɛ a pee ‘juɛmitsɛmɛ nɛ a he a yi wami’?
19 E ji fɔli a blɔ nya ní tsumi kɛ he blɔ nɛ a ná kaa a maa tsɔɔ a bimɛ ɔmɛ ní “ngɛ Yehowa tsɔsemi kɛ e ga womi mi.” (Efe. 6:4) Kaa bɔ nɛ wa na kɛ sɛ hlami ɔ, lɔ ɔ tsɔɔ we kɛkɛ kaa a ma de a bimɛ ɔmɛ nɔ́ nɛ Baiblo ɔ tsɔɔ, se mohu ɔ, a maa ye bua mɛ nɛ a ná nɔ mi mami ngɛ nɔ́ nɛ a kase ɔ mi. Ngɛ anɔkuale mi ɔ, e biɔ nɛ a ná nɔ mi mami nɛ mi wa, nɛ lɔ ɔ ma ha nɛ a jɔɔ a he nɔ ha Yehowa konɛ a kɛ a tsui tsuo nɛ sɔmɔ lɛ. Wa sɔlemi ji kaa Yehowa Munyu ɔ, e mumi klɔuklɔu ɔ, kɛ mɔde nɛ o ngɛ bɔe kaa fɔlɔ ɔ nɛ e ye bua o bimɛ ɔmɛ nɛ a pee ‘juɛmitsɛmɛ konɛ a he a yi wami.’
^ kk. 9 Ní kasemi he blɔ tsɔɔmi nɛ a pee kɛ ha “Mɛni Tutuutu Ji Baiblo ɔ Tsɔɔmi?” womi ɔ maa ye bua nihewi kɛ yihewi kɛ nikɔtɔmahi tsuo konɛ a nyɛ nɛ a nu Baiblo mi anɔkuale ɔmɛ a sisi, nɛ a tsɔɔ nihi. Wa ma nyɛ maa na ní kasemi ní nɛ ɔmɛ ngɛ jw.org ɔ nɔ ngɛ gbihi fuu a mi. Yaa BAIBLO TSƆƆMIHI > BAIBLO KASEMI BLƆ NYA TOMI.